钦定古今图书集成/明伦汇编/交谊典/第069卷 > 春秋四传 > 《三年及荀庚孙良夫盟》
## 钦定古今图书集成/明伦汇编/交谊典/第069卷 > 春秋四传 > 《三年及荀庚孙良夫盟》

《春秋》：“冬十有一月，晋侯使荀庚来聘。卫侯使孙良夫
来聘。丙午及荀庚盟。丁未，及孙良夫盟。”

〈注〉“聘而遂盟之”，于是始。

《公羊传》：“此聘也，其言盟何？聘而言盟者，寻旧盟也。”

〈注〉寻犹寻绎也。以不举重连聘而言之，知寻绎旧故。约，誓也。书者，恶之。《诗》曰：“君子屡盟，乱是用长。”二国既修礼相聘，不能相亲信，反复相疑，故举聘以非之。

《糓梁传》：“其日，公也，来聘而求盟。不言及者，以国与之
也。不言其人，亦以国与之也。不言求，两欲之也。”
《胡传》：刘敞曰：“诸侯有聘无盟。聘，礼也；盟，非礼也。庚与
良夫不务引其君当道而生事，专命为非礼，不信以
干先王之典，故不系于国，以见其遂事之辱，非人臣
之操。”此说然也。其言“及”者，公与之盟而不言公，见二
卿之抗也。盟者，《春秋》所恶，于恶之中又有恶焉者，此类是也。

〈大全〉番阳万氏曰：“聘者固出于其君之命，而及盟则出于其臣之私也。况夫大夫之于诸侯，五等之君皆其君也；诸侯之于大夫，列国之臣皆其臣也。今也列国之臣忘其分之卑而盟五等之君，五等之君屈其分之尊而盟列国之臣，岂非一时之大夫？既不知自有其君而专盟于外，则不知有列国之君而敢于与之同盟也乎？”